《赠蜀僧妙高》
宋代·王庭圭

峨眉山头古时月，浮云捲尽尘埃灭。曾随僧宴入中京，光照九天开玉阙。

山月如今亦送君，影落洞庭波底彻。此时看月忆峨眉，山色湖光两奇绝。

明月随君却复东，千里相思共吴越。问言古月与今月，水鸟风林尽能说。

溪边惜别重吟哦，顾我无才奈若何。他日长安逢李白，再乞峨眉山月歌。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。